एक निजी न्यूज चैनल द्वारा आयोजित इस ऑनलाइन पोल में सर्वश्रेष्ठ पाँच अभिनेताओं की सूची में अमिताभ बच्चन के अलावा दीलीप कुमार, आमिर खान, सलमान खान और शाहरुख़ खान भी शामिल किए गए हैं.बिग बी ने कहा ''इस प्रकार के पोल के ज़रिए सही आंकलन नहीं किया जा सकता क्योंकि चयन प्रक्रिया में शामिल किए गए अभिनेताओं में केवल हिंदी फिल्मों के कलाकार ही हैं, भारत के दूसरे प्रान्तों के लोकप्रिय कलाकार नहीं हैं. सभी कलाकार अपनी अपनी जगह अहम होते हैं, किसी एक को अच्छा और दूसरे को कम अच्छा बताना उचित नहीं है.''    अमिताभ बच्चन ने कहा ''आप दक्षिण भारतीय फिल्मों से शिवाजी गणेशन, रजनीकांत और कमल हासन, कन्नड़ अभिनेता राजकुमार, केरल से ममुटी और मोहनलाल, तेलुगु फिल्मों के नागेश्वर राव और बंगाली सिनेमा से उत्तम कुमार जैसे महान अभिनेताओं को ऐसी किसी सूची में शामिल किए बगैर श्रेष्ठता का आंकलन कैसे कर सकते हैं''   हिंदी सिनेमा में 150 से अधिक फिल्मों में अपने अभिनय द्वारा योगदान दे चुके अमिताभ बच्चन 11 अक्तूबर को 70 वर्ष के हो जाएंगे.पिता से बड़ा गुरु कोई नहीं   अभिनय के छेत्र में सबके गुरु माने जाने वाले अमिताभ बच्चन से जब पूछा गया कि क्या उनका भी कोई ऐसा गुरु है जो इस हफ्ते शिक्षक दिवस के मौके पर उन्हें याद आएगा?अमिताभ बच्चन ने कहा ''जीवन में हम कुछ भी बन जाएं, कहीं भी पहुँच जाएं लेकिन जिन लोगों को कभी नहीं भुलाया जा सकता वो हैं हमारे गुरु. उनकी बताई हुई बातें तरह तरह से जीवन की विभिन्न परिस्थितियों में याद आती हैं, चाहें हम कितने ही बूढ़े क्यों न हो जाएं. लेकिन मैं गुरुओं में सर्वोच्च स्थान अपने बाबू जी को देता हूँ. जो मैंने उनसे सीखा है वो मेरे साथ जीवन भर रहेगा.''अमिताभ बच्चन के पिता स्वर्गीय हरिवंश राय बच्चन हिंदी साहित्य के मशहूर कवि रहे हैं. उनकी लिखी कविताओं और लेखों का वर्णन अमिताभ बच्चन कई महत्वपूर्ण मौकों पर करते रहते हैं.